Vier ‘bedrieërs’ in bank in hegtenis geneemDie vier vermeende swendelaars kort nadat hulle by die bank aangekeer is. (Foto: Valke) Die polisie in Limpopo het Donderdag toegeslaan op vier vermeende bedrieërs wat na bewering R12 miljoen uit ŉ sakerekening probeer steel het. Kapt. Matimba Maluleke, woordvoerder van die Valke, het gesê die eenheid se span wat ernstige handelsmisdaad ondersoek het ŉ wenk gekry dat die mans in ŉ bank by die Tubatse Crossing-winkelsentrum naby Burgersfort is. Hulle is bedien deur ŉ bankamptenaar vir wie hulle glo omkoopgeld aangebied het om hulle te help om die geld uit die sakerekening na ŉ ander rekening oor te plaas. “Na bewering was die plan dat die konsultant ŉ beduidende bedrag geld dadelik oorplaas na verskeie van die verdagtes se rekeninge. Oorplasings sou op ŉ weeklikse grondslag gedoen word totdat die betrokke rekening leeg was. Vir haar bydrae tot die plan is die konsultant ŉ aansienlike bedrag geld per transaksie beloof,” het Maluleke gesê. Die bankamptenaar het haar bestuurder ingelig en toe gemaak of sy saam met die verdagtes sal werk. “Die verdagtes is in hegtenis geneem terwyl hulle hul rekeningbesonderhede verskaf het,” het hy gesê. Hulle verskyn na verwagting vandag in die Praktiseer-landdroshof op aanklagte van bedrog. Dié voorval is die tweede soortgelyke een waarby dieselfde bank betrokke is. Verlede jaar het die Valke ook vir Goci Nwabisa (29), Tshepo Danie Setlhapelo (28), Aaron Mabanda (40) en Lifty Nkabe Makalela (42) in hegtenis geneem. Die vierstuks het glo probeer om die Royal Bafokeng-trust by dieselfde tak uit meer as R100 miljoen te swendel. Nwabisa, Setlhapelo en Makalela is vrygelaat op borgtog van R300 elk. Hulle word in Junie gevonnis. Madanda se verhoor duur voort.